คืบหน้าล่าสุดการกู้เรือฟินิกซ์ ประสบความสำเร็จแล้ว ทีมงานปฏิบัติการร่วมยืนไว้อาลัยแก่ผู้เสียชีวิต
วันนี้ (17 พ.ย. 61) เมื่อเวลา 15.00 น. พลตำรวจเอก รุ่งโรจน์ แสงคร้าม รองผู้บัญชาการตำรวจแห่งชาติ พร้อมด้วยพร้อมด้วยพลตำรวจตรี สุรเชษฐ์ หักพาล รองผู้บัญชาการตำรวจท่องเที่ยว รักษาราชการแทนผู้บัญชาการสำนักงานตรวจคนเข้าเมือง นำสื่อมวลชนไทยและสื่อมวลชนต่างประเทศกว่า 40 คน ลงเรือปะการังของกรมทรัพยากรธรรมชาติและสิ่งแวดล้อม ไปติดตามการกู้เรือฟินิกซ์ในทะเลอันดามัน และในเวลา 15.25 น. โดยประมาณทีมปฏิบัติการกู้เรือฟินิกซ์ ได้ดำเนินการใช้สลิงดึงซากกู้เรือฟินิกซ์ จากความลึก 45 เมตร ขึ้นสู่ผิวน้ำได้สำเร็จ


โดยเมื่อวินาทีที่เรือฟินิกซ์พ้นสู่ผิวน้ำ พลตำรวจเอก รุ่งโรจน์ แสงคร้าม รองผู้บัญชาการตำรวจแห่งชาติ พร้อมด้วยพลตำรวจตรี สุรเชษฐ์ หักพาล รองผู้บัญชาการตำรวจท่องเที่ยว รักษาราชการแทนผู้บัญชาการสำนักงานตรวจคนเข้าเมือง นำทีมงานและผู้ปฏิบัติงานร่วมยืนไว้อาลัยแก่ผู้เสียชีวิตทั้ง 47 ราย เป็นเวลา 1 นาที


เมื่อซากเรือฟินิกซ์ขึ้นสู่ผิวน้ำทั้งลำ เจ้าหน้าที่จะดูดน้ำในเรือออก จากนั้นตรวจสอบสภาพเรือว่ามีรอยรั่วหรือไม่ หากมีจะทำการซ่อมแซมอุดรอยรั่วและจะได้ใช้เรือลากจูงความยาว 34 เมตร มาร่วมปฏิบัติการเพื่อลากจูงเรือฟินิกซ์ไปขึ้นคานที่อู่รัตนชัย เข้าสู่กระบวนการพิสูจน์หลักฐานจากทีมสำนักงานพิสูจน์หลักฐานและผู้เชี่ยวชาญด้านเรือจากต่างประเทศ มาร่วมดำเนินการตรวจสอบเรืออย่างละเอียด


พลตำรวจเอก รุ่งโรจน์ แสงคร้าม รองผู้บัญชาการตำรวจแห่งชาติ กล่าวว่า ในวันจันทร์และอังคารจะเดินทางมาติดตามการตรวจสอบทางวิศวกรรมของเรืออย่างใกล้ชิด เพื่อหาข้อมูลและหลักฐานว่าเรือมีการก่อสร้างถูกต้องตามแบบแปลนที่กำหนดหรือไม่ เรือดังกล่าวมีการดำเนินการก่อสร้างผิดไปจากแบบแปลนหรือไม่ เพื่อนำข้อมูลไปประกอบทางคดีเพิ่มเติม ทั้งนี้ ผลการดำเนินคดีจะขึ้นอยู่กับข้อมูลที่ผู้เชี่ยวชาญได้ทำการตรวจสอบเรือด้วย หากพบการกระทำผิดก็จะต้องมีผู้รับผิดชอบ


ด้านพลตำรวจตรี สุรเชษฐ์ หักพาล รองผู้บัญชาการตำรวจท่องเที่ยว รักษาราชการแทนผู้บัญชาการสำนักงานตรวจคนเข้าเมือง กล่าวว่า การพยายามกู้เรือ ทุกภาคส่วนได้ดำเนินการอย่างเต็มที่ ความสำเร็จในวันนี้ เบื้องต้นได้รายงานผลการกู้ซากเรือสำเร็จต่อพลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี เป็นที่เรียบร้อยแล้ว  


โอกาสนี้ นายกรัฐมนตรี ได้กล่าวขอบคุณทีมปฏิบัติงานทุกคนที่ร่วมปฏิบัติการในครั้งนี้และขอให้ทุกคนปฏิบัติการด้วยความระมัดระวัง ยึดถือความปลอดภัยอย่างสูงสุด พร้อมทั้งขอขอบคุณสื่อมวลชนเป็นอย่างสูงที่ช่วยนำเสนอข่าว เพื่อสร้างภาพลักษณ์ที่ดีด้านการท่องเที่ยวให้กับประเทศไทย
 

สำหรับการดำเนินการกับซากเรือฟินิกซ์ เมื่อนำเรือไปขึ้นคานรัตนชัย ก็จะเป็นกระบวนการพิสูจน์หลักฐาน ซึ่งจะเป็นการทำงานร่วมกันระหว่างสำนักงานพิสูจน์หลักฐานและผู้เชี่ยวชาญด้านเรือจากต่างประเทศร่วมกันตรวจสอบว่า เรือมีการต่อที่ไม่สมบูรณ์หรือไม่ ใครเป็นผู้อนุมัติพิมพ์เขียวและพิมพ์เขียวมีความสมบูรณ์หรือไม่ มีซึ่งจะดำเนินการตรวจสอบทุกข้อมูลในทุกด้านให้มีความครบถ้วนสมบูรณ์อย่างที่สุด และจะดำเนินคดีอย่างสูงสุดกับผู้ที่มีส่วนเกี่ยวข้อง พร้อมกันนี้ เจ้าหน้าที่จะร่วมกันตรวจสอบทรัพย์สินของผู้เสียชีวิตและผู้บาดเจ็บที่ติดอยู่ภายในเรือ โดยมีเจ้าหน้าที่จากกงสุลจีน ประจำประเทศไทย มาร่วมปฏิบัติการด้วย เพื่อจะได้นำทรัพย์สินให้แก่ญาติผู้เสียชีวิตและผู้บาดเจ็บต่อไปด้วย